《相和歌辞。短歌行六首》
唐代·顾况

城边路，今人犁田昔人墓。岸上沙，昔时江水今人家。

今人昔人共长叹，四气相催节回换。明月皎皎入华池，

白云离离度清汉。

我欲升天天隔霄，我思渡水水无桥，我欲上山山路险，

我欲汲井井泉遥。越人翠被今何夕，独立沙边江草碧。

紫燕西飞欲寄书，白云何处逢来客。

新系青丝百尺绳，心在君家辘轳上。

我心皎洁君不知，辘轳一转一惆怅。

何处春风吹晓幕，江南绿水通朱阁。

美人二八面如花，泣向东风畏花落。

临春风，听春鸟。别时多，见时少。愁人夜永不得眠，

瑶井玉绳相向晓。

轩辕皇帝初得仙，鼎湖一去三千年。周流三十六洞天，

洞中日月星辰连。骑龙驾景游八极，轩辕弓剑无人识，

东海青童寄消息。

作者简介：顾况（生卒年不详），字逋翁，号华阳真逸（一说华阳真隐）。晚年自号悲翁，汉族，唐朝海盐人，（今在浙江海宁境内）人。唐代诗人、画家、鉴赏家。他一生官位不高，曾任著作郎，因作诗嘲讽得罪权贵，贬饶州司户参军。晚年隐居茅山，有《华阳集》行世。